ገበያውን አናግተዋል በተባሉ ከ900 በላይ የንግድ ድርጅቶ ላይ ርምጃ ተወሰደ፡፡
ባሕር ዳር፡ መጋቢት 10/2012 ዓ.ም (አብመድ) በአማራ ክልል በአቋራጭ ለመክበር ያሰቡ 925 የንግድ ድርጅቶችና ሁለት መድኃኒት ቤቶች ርምጃ ተወሰደባቸው፡፡ወትሮም ‘‘እንኳን እናቴ ሞታ እንዲያውም አልቅስ አልቅስ ብሎኛል’’ የሚለው የኑሮ ውድነት ከሰሞኑ የኮሮና ቫይረስ በኢትዮጵያ መከሰቱ ከተሰማበት ጊዜ ጀምሮ ሽቅብ እየተምዘገዘገ ነው፡፡ በሌሎች የዓለም ሀገራት ለበሽታው ትኩረት ሰጥተው ማኅበረሰቡን ከጉዳት ለመታደግ ይጥራሉ ባሕር ዳርን ጨምሮ በአንዳንድ የኢትዮጵያ ከተሞች የሚገኙ ነጋዴዎች ከበሽታው ይልቅ ለገንዘብ ትኩረት የሰጡ በሚመስል መልኩ ከፍተኛ የዋጋ ጭማሪ መድረጋቸውን ነዋሪዎች እየተናገሩ ነው፡፡ አብመድም በመሠረታዊ የፍጆታ ምርቶች ላይ የዋጋ ጭማሪ መኖሩን ወይዘሮ ቢሻት አያሌው ነጭ ሽንኩርት መወደዱን ነግረውናል፡፡ ‘‘ትንሽ ቆሎ ይዘህ ወደ አሻሮ ተጠጋ’’ እንዲሉ ትንሸ ሰበብ ይዘው የተጠጉ ነጋዴዎች በፊት በኪሎ ግራም ከ80 ብር የማይበልጠውን ነጭ ሽንኩርት እስከ 150 ብር እየሸጡ እንደሆነም ተናግረዋል፡፡ ፌጦም ዋጋው ከጎመን ዘር በልጦ በኪሎ ግራም ከ90 ብር በላይ እየተጠራ ነው፡፡ በርበሬ ላይም እንደዚሁ የዋጋ ንረት መኖሩን ጠቅሰዋል፡፡አብመድ ተዘዋውሮ እንደቃኘውም ነጭ ሽንኩርት ከ120 ብር 170 ብር እየተባለ ነው፡፡ ጤፍ ላይ ሳይቀር የዋጋ ጭማሪ እንዳለ ለሽመታ ወደ ገበያ ጎራ ያሉ አብመድ ያነጋገራቸው ሰዎች ገልጸዋል፡፡ ከክልሉ ንግድና ገበያ ልማት ቢሮ ያገኘነው መረጃ እንደሚያመላክተው ደግሞ የኮሮና ቫይረስ ወደ ሀገር ውስጥ መግባቱን ተከትሎ በርበሬ ላይ ከ90 እስከ 100 ብር፣ ጤፍ ከ300 እስከ 500 ብር፣ ነጭ ሽንኩርት ከ80 እስከ 100 ብር፣ መድኃኒት ከ60 እስከ 100 ብር የዋጋ ጭማሪ እንዳሳዩ ጠቁሟል፡፡